
B7‑0145/2014

Europa-Parlamentets beslutning om situationen i Egypten

(2014/2532(RSP))

Europa-Parlamentet,

–
der henviser til sine tidligere beslutninger om Egypten,

–
der henviser til den tale, som Kommissionens næstformand/Unionens højtstående repræsentant for udenrigsanliggender og sikkerhedspolitik Catherine Ashton holdt den 11. september 2013 i Europa-Parlamentet, og hendes erklæringer af 3. oktober 2013, 27. november 2013, 1., 23. og 24. december 2013 og 11. og 19. januar 2014,

–
der henviser til associeringsaftalen mellem EU og Egypten fra 2001, der trådte i kraft i 2004 og blev styrket af handlingsplanen i 2007, og til Kommissionens statusrapport af 20. marts 2013 om gennemførelsen heraf,

–
der henviser til den forfatningserklæring, der blev udstedt i Egypten den 8. juli 2013, med forslag til en køreplan for forfatningsmæssige ændringer og nye valg,

–
der henviser til den nye egyptiske forfatning, som forfatningsudvalget vedtog den 1. december 2013, og til resultatet af folkeafstemningen, der blev afholdt den 14. og 15. januar 2014,
–
der henviser til den internationale konvention om borgerlige og politiske rettigheder og den internationale konvention om økonomiske, sociale og kulturelle rettigheder, begge tiltrådt af Egypten,

–
der henviser til forretningsordenens artikel 110, stk. 2,

A.
der henviser til, at en række bombeattentater og voldelige sammenstød under demonstrationerne til markering af treårsdagens for den folkelige opstand, der væltede Mubarakregimet, har resulteret i mange nye dødsfald og sårede;

B.
der henviser til, at forfatningsudvalget bestående af 50 eksperter, herunder en lang række politiske og religiøse ledere, men ingen fra Det Muslimske Broderskab, den 1. december 2013 godkendte, at udkastet til den nye egyptiske forfatning blev sat til folkeafstemning; der henviser til, at folkeafstemningen om forfatningen fandt sted den 14. og 15. januar 2015 med en deltagelse på 38,6 % og en opbakning til forfatningen på 98,1 %; der henviser til, at EU ifølge næstformanden i Kommissionen/Unionens højtstående repræsentant Catherine Ashton ganske vist ikke er i stand til at foretage en grundig evaluering af forløbet af valghandlingen eller kontrollere, om de påståede uregelmæssigheder har fundet sted, men at disse ikke synes at have påvirket resultatet i substantiel grad;

C.
der henviser til, at der over hele landet blev indsat et højt antal sikkerhedsfolk til at sikre rolige forhold under folkeafstemningen; der henviser til, at der fandt flere voldsepisoder sted under folkeafstemningen; der henviser til, at ni mennesker blev dræbt og 444 blev tilbageholdt i forbindelse med hændelser under folkeafstemningen ifølge tal fra indenrigsministeriet;

D.
der henviser til. at mere end 1000 mennesker er blevet dræbt siden juli 2013 og mange flere er blevet såret i sammenstød mellem tilhængere og modstandere af den afsatte præsident Morsi samt mellem demonstranter og sikkerhedsstyrkerne;

E.
der henviser til, at undtagelsestilstanden og udgangsforbuddet, der var blevet indført den 14. august 2013, blev ophævet den 12. november 2013;

F.
der henviser til, at civilsamfundsorganisationer har en afgørende rolle at spille i denne kritiske periode med politisk og social overgang i Egypten; der henviser til, at en fri og uafhængig presse og frie og uafhængige medier spiller en central samfundsmæssig rolle i et sandt demokrati;

G.
der henviser til, at afsatte præsident Morsi er anklaget i fire særskilte straffesager, hvoraf tre er knyttet til hans embedsperiode; der henviser til, at den første retssag indledtes den 4. november 2013, og at en ny runde af retsmøder er sat til at begynde den 1. februar 2014; der henviser til, at advokater for Det Muslimske Broderskab den 20. december 2013 på vegne af den afsatte præsident Morsi indgav en formel klage til Den Internationale Straffedomstol;

H.
der henviser til, at spændingerne mellem muslimer og de koptiske kristne er steget i Egypten siden Morsi blev fjernet fra magten sidste sommer, og at det har ført til ødelæggelse af snesevis af koptiske kristne kirker;

I.
der henviser til, at Egypten i 2013 var det land i verden, hvor der var flest hændelser, der involverede kristne, og at medierne har berettet om mindst 167 episoder; der henviser til, at der var næsen 500 forsøg på at lukke eller ødelæge kirker i landet, og at der fandt mindst 83 religiøst motiverede drab på kristne sted;

J.
der henviser til, at sikkerheden i den ustabile Sinairegion forværres yderligere og at sikkerhedsstyrkerne regelmæssigt er udsat for voldelige angreb; der henviser til, at et selvmordsbilbombeangreb fandt sted den 24. december 2013 uden for politiets hovedkvarter i Al Mansurah i Nildeltaet, hvor 16 mennesker blev dræbt og mere end 100 blev såret; der henviser til, den egyptiske regering den 25. december 2013 som reaktion på det dødbringende angreb erklærede Det Muslimske Broderskab for en terrororganisation; der henviser til, at Det Muslimske Broderskab benægter ethvert ansvar for angrebet, og at en al-Qaeda-inspireret gruppe baseret på Sinaihalvøen har taget ansvaret for angrebet;

K.
der henviser til, at tusindvis af mennesker hvert år mister livet og forsvinder på Sinaihalvøen, mens andre, hovedsageligt flygtninge fra Eritrea og Somalia, heriblandt mange kvinder og børn, bliver bortført og holdt som gidsler af menneskehandlere, der kræver løsepenge for at frigive dem; der henviser til, at flygtninge også bortføres fra flygtningelejre i Sudan og føres til Sinaihalvøen; der henviser til, at ofrene for menneskehandel misbruges på de mest umenneskelige måder og udsættes for systematisk vold, tortur, seksuel udnyttelse og tvangsarbejde eller dræbes med henblik på at sælge deres organer;

L.
der henviser til, at kvinder befinder sig i en særlig udsat situation i den nuværende overgangsperiode i Egypten, og at kvinders rettigheder ikke overholdes fuldt ud;

M.
der henviser til, at den egyptiske økonomi er i store vanskeligheder; der henviser til, at antallet af arbejdsløse og fattige er steget siden 2011;

N.
der henviser til, at størrelsen og omfanget af EU's engagement i Egypten i overensstemmelse med den reviderede europæiske naboskabspolitik og især princippet om "mere for mere" er incitamentsbaseret og dermed afhængigt af de fremskridt, landet gør for at opfylde sine forpligtelser med hensyn til demokratiet, retsstatsprincippet, menneskerettighederne og ligestilling mellem kønnene;

1.
fordømmer stærkt enhver form for vold, terror, tilskyndelse til vold og had og hadefulde udtalelser; opfordrer indtrængende alle politiske aktører og sikkerhedsstyrkerne til at udvise den yderste tilbageholdenhed og undgå provokation for at undgå yderligere vold, hvilket vil være i landets interesse; udtrykker sin oprigtige medfølelse med ofrenes familier;

2.
opfordrer indtrængende myndighederne til at sikre en hurtig, uafhængig og upartisk undersøgelse af alle drab og misbrug og at bringe de ansvarlige for en domstol; opfordrer til, at der træffes foranstaltninger for at reformere sikkerhedssektoren, udforme hensigtsmæssige interne klageprocedurer, skole sikkerhedsstyrkerne til at overholde menneskerettighederne i forbindelse med demonstrationer, og forebygge tortur, dårlig behandling og seksuel vold;

3.
noterer sig resultatet af folkeafstemningen, hvorved den nye forfatning klart godkendes; glæder sig over de henvisninger, der er i den nye forfatning til civilt styre, absolut trosfrihed og lighed for alle borgere og bestemmelserne om børns rettigheder, forbuddet mod tortur i enhver form og demonstrationer, forbud mod og kriminalisering af enhver form for slaveri og forpligtelsen til at leve op til de internationale menneskerettighedstraktater, som Egypten har undertegnet;

4.
opfordrer myndighederne til fuldt ud at gennemføre de godkendte artikler og bestemmelser, navnlig dem der vedrører det egyptiske folks rettigheder og friheder og til at fortsætte indsatsen for et omfattende og civilledet demokrati, der bygger på tolerance og forsoning; anmoder de egyptiske myndigheder om at undgå at bruge militære domstole til at dømme civile;

5.
minder igen om, at den politiske overgangsproces som det næste bør føre til frie, retfærdige, inklusive og ikke-voldelige parlaments- og præsidentvalg inden for de frister, der er fastsat i den nye forfatning; minder om, at magten direkte efter valgene bør overføres til demokratisk valgte civile myndigheder; fremhæver, at en konstruktiv og omfattende politisk dialog, forsoning og reintegration er den eneste vej mod demokrati;

6.
opfordrer indtrængende de egyptiske overgangsmyndigheder og sikkerhedsstyrker til at sikre alle borgeres sikkerhed, uanset deres politiske standpunkt, tilhørsforhold eller tro, at overholde menneskerettighederne og de grundlæggende rettigheder, at beskytte foreningsfriheden, retten til at deltage i fredelige forsamlinger, ytringsfriheden og en fri presse, at gå ind for dialog og ikke-vold og overholde og opfylde sine internationale forpligtelser;

7.
ser med bekymring på lov 107 af 2013, der regulerer retten til offentlig forsamling, optog og fredelige demonstrationer, og opfordrer de egyptiske overgangsmyndigheder til at garantere foreningsfriheden og retten til at deltage i fredelige forsamlinger, jf. den internationale konvention om borgerrettigheder og politiske rettigheder, og leve op til de internationale normer;

8.
opfordrer til løsladelse af alle politiske fanger, der er fængslet, fordi de fredeligt har udøvet deres ret til forsamling, foreningsfrihed og ytringsfrihed, og til en hurtig og gennemsigtig gennemgang af alle straffesager; understreger betydningen af en fri og retfærdig rettergang for alle fanger; anbefaler en reform af retssystemet for at sikre en reel adskillelse af magtbeføjelserne;

9.
understreger endnu en gang betydningen af civilsamfundets og de frie mediers rolle i opbygningen af et velforankret og bæredygtigt demokrati i Egypten; opfordrer de egyptiske overgangsmyndigheder til at gennemføre artikel 65 i den nye forfatning, hvori det hedder, at alle enkeltpersoner har ret til at udtrykke deres mening i tale, på skrift, via billeder eller med andre udtryksmidler og offentliggørelsesmetoder; opfordrer overgangsregeringen til at sikre, at indenlandske og internationale civilsamfundsorganisationer og journalister kan operere frit i landet;

10.
fordømmer stærkt volden mod det koptiske trossamfund og ødelæggelsen af et stort antal kirker, kulturcentre og forretninger overalt i landet; udtrykker bekymring over, at myndighederne har undladt at træffe passende sikkerhedsforanstaltninger til beskyttelse af det koptiske samfund til trods for mange advarsler;

11.
ser med bekymring på stigningen i terror og væbnede angreb på Sinaihalvøen og kræver, at de egyptiske overgangsmyndigheder genopretter sikkerheden i denne region; opfordrer de egyptiske overgangsmyndigheder til at undersøge sagerne om menneskehandel, mord, tortur, seksuel udnyttelse og organhandel og til at træffe passende foranstaltninger til at pågribe og strafferetligt forfølge medlemmerne af grupper, der bedriver menneskehandel, og hertil anvende national og international lovgivning; henleder opmærksomheden på artikel 89 i den nye forfatning, der forbyder slaveri og alle former for undertrykkelse og tvangsarbejde;

12.
opfordrer de egyptiske overgangsmyndigheder til at udarbejde, vedtage og gennemføre lovgivning til bekæmpelse af alle former for kønsbaseret vold og sikre effektive og tilgængelige rapporteringskanaler og beskyttelsesforanstaltninger, der tager hensyn til ofrenes behov og sikrer fortroligheden og til at sikre passende strafferetlige sanktioner mod gerningsmændene;

13.
bilfalder den villighed, som den egyptiske overgangsregering har givet udtryk for, til på anbefaling af Det Egyptiske Nationale Menneskerettighedsråd for at åbne et regionalt kontor for FN's højkommissær for menneskerettigheder i Cairo og opfordrer de egyptiske overgangsmyndigheder til at træffe de nødvendige foranstaltninger til at fremskynde åbningen af dette kontor;

14.
bekræfter sit tilsagn om at bistå det egyptiske folk i processen hen imod demokratiske og økonomiske reformer; opfordrer Unionen til at tage højde for både konditionalitetsprincippet ("mere for mere") og de alvorlige økonomiske udfordringer, som Egypten står over, i sine bilaterale forbindelser med og sin finansielle støtte til landet;

15.
pålægger sin formand at sende denne beslutning til Rådet, Kommissionen, næstformanden i Kommissionen/Unionens højtstående repræsentant for udenrigsanliggender og sikkerhedspolitik, medlemsstaternes regeringer og parlamenter og Den Arabiske Republik Egyptens overgangsregering.

